SL Uradni list Evropske unije C 302/8

Obvestilo o izvajanju pomoči za hitro rastoča in inovativna MSP v okviru Okvirnega programa za konkurenčnost in inovativnost (2007-2013)

(Besedilo velja za EGP)

(2007/C 302/09)

To obvestilo je naslovljeno na specializirane naložbene mehanizme, ki zagotavljajo lastniški ali navidezni lastniški kapital za inovativna MSP z velikim potencialom rasti v zgodnji fazi ali fazi razširjanja („finančni posredniki“).

Opisuje finančni instrument, pomoč za hitro rastoča in inovativna MSP (High Growth and Innovative SME Facility – GIF), ki si prizadeva izboljšati dostop do financiranja za MSP, v zgodnji fazi in fazi razširjanja. Namen GIF je:

(a) prispevek k ustanavljanju in financiranju MSP ter zmanjševanju vrzeli med trgom lastniškega in tveganega kapitala, kar MSP preprečuje izkoriščanje potenciala rasti, z namenom izboljšati evropski trg tveganega kapitala; ter

(b) podpora inovativnim MSP z velikim potencialom rasti, zlasti tistim, ki opravljajo raziskave, razvoj in druge inovacijske dejavnosti.

Pomoč za hitro rastoča in inovativna MSP upravlja Evropski investicijski sklad (EIS) v imenu Evropske komisije na podlagi Sklepa 1639/2006/ES Evropskega parlamenta in Sveta z dne 24. oktobra 2006 o ustanovitvi Okvirnega programa za konkurenčnost in inovativnost (2007-2013).

V tem programu lahko sodelujejo države članice Evropske unije in tiste države članice Evropskega združenja za prosto trgovino („EFTA“), ki so članice Evropskega gospodarskega prostora („EGP“), države pristopnice in države kandidatke, ki uživajo ugodnosti zadevne predpristopne strategije, države Zahodnega Balkana v skladu z zadevnimi okvirnimi sporazumi in vsaka druga država s seznama držav udeleženk, občasno objavljenega v Uradnem listu.

Skupna okvirna dodeljena proračunska sredstva za finančne instrumente v okviru Okvirnega programa za konkurenčnost in inovativnost znašajo 1,1 milijarde EUR, približno polovica teh sredstev pa je predvidena za pomoč za hitro rastoča in inovativna MSP za obdobje 2007-2013.

V okviru pomoči sta na voljo naslednja dva okvira:

1. GIF1, ki obsega naložbe v zgodnji fazi (semenski in začetni). GIF1 vlaga v specializirane sklade tveganega kapitala, kot so skladi za zgodnjo fazo, skladi, ki delujejo regionalno, skladi, usmerjeni v posebne sektorje, tehnologije ali raziskave in tehnološki razvoj, in skladi, povezani z inkubatorji. Lahko tudi sovlaga v sklade in naložbe poslovnih angelov;

2. GIF2 obsega naložbe v fazi razširjanja in vlaga v specializirane sklade tveganega kapitala, ki zagotavljajo navidezni lastniški kapital ali lastniški kapital za inovativna MSP z velikim potencialom rasti v njihovi širitveni fazi, te naložbe se izogibajo odkupom ali nadomeščanju kapitala, namenjenega za odprodajo sredstev.

Zainteresirani finančni posredniki dobijo podrobne informacije o pomoči na naslovu:

Evropski investicijski sklad 43, avenue J. F. Kennedy L-2968 Luksemburg E–naslov: cip.venturecapital@eif.org ali na spletni strani EIS: www.eif.org

Seznam vseh skladov, s katerimi je EIS podpisal pogodbo, bodo objavljeni na spletni strani EIS.

EIS bo stalno proučeval predloge za naložbe EU v okviru GIF, znotraj omejitev razpoložljivih dodeljenih proračunskih sredstev Skupnosti. Pri tem bo EIS poskušal doseči stanje, ki bo v celoti gledano geografsko uravnoteženo za finančne instrumente v okviru Okvirnega programa za konkurenčnost in inovativnost.